DA Den Europæiske Unions Tidende C 267/67

Sag anlagt den 14. august 2009 — Planet mod Kommissionen

(Sag T-320/09)

2009/C 267/122

Processprog: græsk

Parter

Sagsøger: Planet AE, rådgivende aktieselskab (ved advokat V. Christianos)

Sagsøgt: Kommissionen for De Europæiske Fællesskaber

Sagsøgerens påstande

— Annullation af de to afgørelser fra Kommissionen (OLAF) indeholdende en anmodning om, at sagsøgeren først optages i kategori W1a og senere i kategori W1b i systemet for tidlig varsling;

— Kommissionen tilpligtes at betale sagens omkostninger.

Søgsmålsgrunde og væsentligste argumenter

Ved dette søgsmål tilsigtes en annullation af for det første Kommissionens afgørelse indeholdende en anmodning om, at sagsøgeren optages i kategori W1a i systemet for tidlig varsling og for det andet Kommissionens afgørelse indeholdende en anmodning om, at den førstnævnte afgørelse ændres, og at sagsøgeren med virkning fra den 25. maj 2009 optages i den mindre favorable kategori W1b i systemet for tidlig varsling.

Sagsøgeren har gjort gældende, at de anfægtede afgørelser er behæftet med væsentlige formelle mangler, eftersom de ikke overholder de betingelser, som er fastsat i afgørelse 2008/969/EF (1) med hensyn til de formkrav, som skal overholdes, for at optagelser i systemet for tidlig varsling er i overensstemmelse med fællesskabsretten. Sagsøgeren har navnlig fremhævet, at i medfør af denne afgørelses 8, stk. 1 har det kompetente organ hos Kommissionen, som har ansvaret for indgåelsen af aftaler, pligt til forudgående at informere den fysiske eller moralske person, hvis navn ønskes optaget i systemet for tidlig varsling, om, at oplysninger om vedkommende vil blive optaget i dette system. Desuden følger det af denne afgørelses artikel 3, stk. 1, litra a), at optagelsen i dette system skal ledsages af en begrundelse.

Sagsøgeren har desuden anført, at en manglende overholdelse af betingelserne fastsat i artikel 8 i afgørelse 2008/969/EF ligeledes udgør en tilsidesættelse af grundlæggende principper og rettigheder, som er anerkendt i fællesskabsretten. Ifølge sagsøgeren er Kommissionens adfærd i strid med god forvaltningsskik som fastsat i artikel 41 i Den Europæiske Unions charter om grundlæggende rettigheder, for så vidt som Kommissionen ikke forudgående og med jævne mellemrum som omhandlet i artikel 8, stk. 1, i afgørelse 2008/969/EF har informeret sagsøgeren herom, og dermed har frataget sagsøgeren muligheden for at blive hørt. Samtidigt har Kommissionen ifølge sagsøgeren også tilsidesat sin pligt til omhu. Kommissionens adfærd er desuden i strid med artikel 1 i den administrative adfærdskodeks for Europa-kommissionens medarbejdere hvad angår deres forbindelser med offentligheden.

Endelig har sagsøgeren gjort gældende, at Kommissionen har tilsidesat retten til forudgående at blive hørt, retten til kontradiktion samt formodningen om uskyld, eftersom sagsøgeren ikke har haft mulighed for at blive hørt og fremsætte sine indsigelser vedrørende de afgørelser om sagsøgerens optagelse i systemet for tidlig varsling, som det kompetente organ hos Kommissionen tilsigtede at vedtage.

(1) 2008/969/EF, Euratom: Kommissionens afgørelse af 16.12.2008 om det system for tidlig varsling, der skal anvendes af Kommissionens anvisningsberettigede og af forvaltningsorganerne (EUT L 344, s. 125).